กรมประชาสัมพันธ์ เสริมความรู้นโยบายสำคัญของรัฐบาลให้แก่บุคลากร เพื่อนำไปถ่ายทอดสู่ประชาชนได้อย่างเข้าใจ
กรมประชาสัมพันธ์ จัดสัมมนาเรื่อง การสื่อสารความเข้าใจนโยบายสำคัญของรัฐบาล เพื่อเสริมสร้างความรู้และความเข้าใจใน เรื่อง การเลือกตั้งสมาชิกสภาผู้แทนราษฎรในปี 2562 รวมถึงการที่ไทยจะเป็นประธานอาเซียนในปี 2562 และนโยบายรัฐบาลภายใต้ยุทธศาสตร์ชาติ 20 ปี ให้แก่บุคลากรกรมประชาสัมพันธ์ทั้งส่วนกลาง และภูมิภาค เพื่อนำข้อมูลไปถ่ายทอดสู่ประชาชนได้อย่างเข้าใจ        พลโท สรรเสริญ แก้วกำเนิด อธิบดีกรมประชาสัมพันธ์ กล่าวเปิดการสัมมนาว่า การสัมมนาครั้งนี้จัดขึ้นเพื่อให้บุคลากรของกรมประชาสัมพันธ์มีความรู้ และเข้าใจ เรื่องสำคัญที่กำลังจะเกิดขึ้น 3 เรื่อง พร้อมทั้งนำข้อมูลที่เข้าใจยากเหล่านี้ ไปถ่ายทอดสู่ประชาชนให้น่าสนใจ โดยเรื่องการเลือกตั้ง ในปี 2562 ต้องอธิบายให้ประชาชนรู้ถึงวิธีการเลือกตั้งที่เปลี่ยนแปลงไป เรื่องใดทำได้ เรื่องใดเป็นข้อห้าม ประชาชนจะได้ประโยชน์อย่างไร อีกทั้งยังต้องประชาสัมพันธ์รณรงค์ให้ประชาชนออกไปใช้สิทธิให้ได้ตามที่คณะกรรมการการเลือกตั้ง ตั้งเป้าหมายไว้ที่ร้อยละ 80 ส่วนเรื่องที่ไทยจะเป็นประธานอาเซียนในปี 2562 ต้องสร้างความรับรู้และความเข้าใจให้ประชาชนตื่นตัวกับประชาคมอาเซียน และโอกาสในครั้งนี้ รวมถึงการให้ความรู้และวิธีการเป็นเจ้าภาพที่ดีเพื่อต้อนรับสมาชิกประเทศอาเซียนที่จะเดินทางมาเยือนไทยเพื่อเข้าร่วมประชุมในหลายๆ โอกาส นอกจากนี้ยังต้องให้ข้อมูลแนวนโยบายของรัฐบาลแก่ประชาชน ซึ่งการเผยแพร่ข้อมูลทุกเรื่องต้องรอบด้าน ท้าวความตั้งแต่ตนจนถึงนโยบายที่รัฐบาลมีความจำเป็นต้องเร่งดำเนินการเพื่อประโยชน์แก่ประชาชนและประเทศ